Lisbeth Bech-Nielsen (SF), 2025-04-04:
Vi diskuterer mange ting i dansk politik.
Vi diskuterer handelskrig, klimaforandringer og cykeltyverier.
Det hele er jo vigtigt, og det er det på forskellige måder, men jeg synes også, at vi er i den branche, hvor man også skal tage folks hverdagsproblemer alvorligt.
Det ved jeg vi er mange der er enige i.
Det vil gøre det meget nemmere.
Vi har meget ny teknologi, som kan gøre tingene meget nemmere for os selv som cykelejere, for dem, der ikke har lyst til uden at vide det at købe en brugt cykel, der rent faktisk er stjålet.
Det er også en stor omkostning for forsikringsselskaberne, som jo forhåbentlig kunne bruge det til at sænke priserne for deres kunder, sænke præmierne, eller man kunne også indgå i en dialog med dem og spørge: Vil I være med til også at bidrage til sådan et register?
Det sidste står helt for egen regning, for SF's regning.
Jeg synes, det er ærgerligt, når justitsministeren går ud i medierne og siger – for det var sådan, jeg læste og andre læste artiklen – at det her vil man da støtte, at man så kommer tilbage og peger på nogle detaljer.
Når jeg siger, det er detaljer, er det jo, fordi SF og Konservative har lyttet til dem, der arbejder med det her, forsikringsbranchen og Cyklistforbundet, som har en konkret model til, hvordan det kan gøres, og vi forventer selvfølgelig også, at de siger de samme ting til ministeren og ministeriet.
Og i hvert fald belært af egen erfaring kan de her ting nogle gange vare i årevis, for så kommer der et eller andet andet op på ministerens bord, eller der er en eller anden zigzagkurs i forhold til det.
Nu brugte jeg selv tidligere eksemplet med, at det er 6 år siden, at jeg fremsatte et forslag om en erhvervskonto, og hvert eneste år lyder det, at det mener man stadig, og at det skal vi nok få fikset, og så sker det bare ikke.
Derfor hører jeg fra rigtig mange partier, der ikke er regeringspartier, at man også meget gerne – og det hører jeg også fra SF's medforslagsstiller, De Konservative – vil være med til at lave et ændringsforslag, så man simpelt hen får blødt op på den konkrete model og i stedet siger, at vi, et flertal i Folketinget, er enige om, at der skal være sådan et register, og så må vi kigge på den konkrete model.
Det skal være det, der er bedst og billigst, og så sætter vi en realistisk tidsramme for det.
Og det håber jeg så også at regeringspartierne vil beslutte sig for at stemme for.
Der er mange ting, der splitter os herinde.
Jeg synes ikke, at en indsats mod cykeltyverier skal være en af dem, og jeg synes også, det ville være klædeligt af regeringen at stemme for et forslag, som man selv går ud i medierne og siger at man er helt enig i, og at der også pågår et arbejde om.
Og så stillede jeg endda justitsministeren det spørgsmål: Okay, hvis vi bare lader jeres arbejde køre og frafalder det her forslag, hvornår ligger der så noget på bordet?
Og det kan man ikke svare på.
Jeg synes, det er rimeligt at sige over for Folketinget, at man har en estimeret tidshorisont, der hedder det og det.
Så vi tager det i udvalget, og så må vi se, hvordan vi kan file det til.
Det er både SF og Konservative indstillede på.
Så ender det forhåbentlig med, at et flertal i Folketinget stemmer forslaget igennem.
Og tusind tak for alle de positive bemærkninger.